b'\n_START_ARTICLE_\nUmmetus\n_START_PARAGRAPH_\nUmmetuksella (lat. obstipatio, constipatio) tarkoitetaan hidastunutta suolentoimintaa. Ummetus altistaa divertikuloosille ja per\xc3\xa4pukamille. Mahdollisiin komplikaatioihin lukeutuu my\xc3\xb6s esimerkiksi per\xc3\xa4aukon haavauma._NEWLINE_Ummetuksen selvi\xc3\xa4 merkkej\xc3\xa4 ovat ulostuksen vaikeutuminen ja ulostuskertojen v\xc3\xa4heneminen alle kahteen kertaan viikossa. Monilla ummetukseen liittyy turvotusta ja kipua. Ummetus on yleinen vaiva erityisesti lapsilla ja v\xc3\xa4h\xc3\xa4n liikkuvilla vanhuksilla. Terveist\xc3\xa4 aikuisista 1\xe2\x80\x936 prosenttia k\xc3\xa4rsii vaivasta, mutta v\xc3\xa4h\xc3\xa4isesti liikkuvista vanhuksista jopa 80 prosenttia. Naisilla ummetusta esiintyy enemm\xc3\xa4n kuin miehill\xc3\xa4.\n_START_SECTION_\nUmmetuksen aiheuttajia\n_START_PARAGRAPH_\nUmmetus voi liitty\xc3\xa4 esimerkiksi \xc3\xa4rtyv\xc3\xa4n suolen oireyhtym\xc3\xa4\xc3\xa4n, masennuksen fyysisiin oireisiin tai  Parkinsonin tautiin sek\xc3\xa4 sen ennakko-oireisiin. Parkinsonin taudin aiheuttamaan ummetukseen ei kuitenkaan ole apua ulostusl\xc3\xa4\xc3\xa4kkeist\xc3\xa4. Muita ummetusta aiheuttavia sairauksia ovat esimerkiksi diabetes, kilpirauhasen vajaatoiminta ja MS-tauti. My\xc3\xb6s l\xc3\xa4\xc3\xa4kkeet, kuten kipul\xc3\xa4\xc3\xa4kkein\xc3\xa4 k\xc3\xa4ytett\xc3\xa4v\xc3\xa4t opioidijohdannaiset, voivat aiheuttaa ummetusta._NEWLINE_Usein ummetus kuitenkin aiheutuu ainoastaan ep\xc3\xa4terveellisist\xc3\xa4 elintavoista. V\xc3\xa4h\xc3\xa4n kuitua sis\xc3\xa4lt\xc3\xa4v\xc3\xa4 ravinto, nesteiden v\xc3\xa4h\xc3\xa4inen nauttiminen ja liikunnan puute altistavat ummetukselle.\n_START_SECTION_\nUmmetuksen ennaltaehk\xc3\xa4isy ja hoito\n_START_PARAGRAPH_\nLiikunta,  runsaskuituinen ravinto, s\xc3\xa4\xc3\xa4nn\xc3\xb6llinen ateriointi rauhalliseen tahtiin ja hyvin pureskellen sek\xc3\xa4 riitt\xc3\xa4v\xc3\xa4  nesteiden nauttiminen ehk\xc3\xa4isev\xc3\xa4t ummetusta. Kuituja saa  t\xc3\xa4ysjyv\xc3\xa4viljasta,  leseist\xc3\xa4  ja kuituvalmisteista._NEWLINE_Ummetuksen hoidossa voidaan turvautua esimerkiksi ulostusl\xc3\xa4\xc3\xa4kkeisiin, el\xc3\xa4m\xc3\xa4ntapamuutoksiin (muun muassa lis\xc3\xa4\xc3\xa4m\xc3\xa4ll\xc3\xa4 kuitua ruokavalioon ja liikkumalla enemm\xc3\xa4n), l\xc3\xa4\xc3\xa4kekuituihin tai pienoisper\xc3\xa4ruiskeeseen. Hoito kohdistetaan ummetuksen aiheuttajaan, jos taustalla on muu sairaus._NEWLINE_Luumut (my\xc3\xb6s luumumehu tai -sose) voivat olla avuksi ummetuksen hoidossa.\n_START_SECTION_\nVauvan ummetus\n_START_PARAGRAPH_\n\xc3\x84idinmaitoa juovilla vauvoilla on vain poikkeustapauksessa ummetusta, mutta \xc3\xa4idinmaidonkorviketta sy\xc3\xb6vill\xc3\xa4 se on yleist\xc3\xa4. Pelkk\xc3\xa4\xc3\xa4 \xc3\xa4idinmaidonkorviketta sy\xc3\xb6v\xc3\xa4n vauvan ummetuksen hoitaminen on erilaista kuin aikuisten, koska heille ei voi antaa ummetusta v\xc3\xa4hent\xc3\xa4vi\xc3\xa4 ruoka-aineita tai ylim\xc3\xa4\xc3\xa4r\xc3\xa4ist\xc3\xa4 nestett\xc3\xa4.'